Dept stoor of verkoop nie meer onwettige perlemoenGekonfiskeerde perlemoen (Foto: SAPD) Senzeni Zokwana, minister van landbou, bosbou en visserye, het Woensdag gesê sy departement sal nie meer gekonfiskeerde vis en perlemoen stoor of verkoop nie. Zokwana het in sy begrotingsrede gesê wanneer dit kom by die bestuur van die land se mariene hulpbronne, is dit “nie gewone misdadigers nie, maar georganiseerde sindikate” wat verantwoordelik is vir omgewingsmisdade soos oormatige visvang, visvang sonder permitte en diefstal uit die departement se pakhuise, gewoonlik met behulp van departementele beamptes. “Dis waarom ek die besluit geneem het dat die departement nooit weer enige gekonfiskeerde vis sal stoor nie,” het hy gesê. Sy departement is ook in gesprek met die departement van justisie, polisie en omgewingsake om ŉ holistiese en omvattende nasionale strategie te ondersoek om dié misdade te bekamp. Hy het verwys na ŉ onlangse voorval waar verskeie gewapende rowers, na bewering in polisieuniforms geklee, Dinsdag toegeslaan het en sewe ton gekonfiskeerde perlemoen gesteel het wat by die departement van visserye in Kaapstad gestoor is.